དཔེར་ན།ཀྲུང་དབྱང་གི་གསང་བའི་ཡིག་ཆ་ཨང་བཅུ་དགུ་པའམ།ཉི་ཤུ་པ་དེ་འདྲ་ཞིག་གི་ནང་ལ་ཆོས་ཟེར་མཁན་དེ་རྩ་བ་ཉིད་ནས་ཕན་ཐོགས་མེད་པ་ཞིག་ཡིན་ཚུལ་དང༌།རིམ་པས་རིམ་པས་ཆོས་དེ་རང་བཞིན་གྱི་མེད་པ་ཆགས་འགྲོ་གི་རེད།དེ་ཡང་མིའི་ཤེས་ཚད་ཡར་རྒྱས་ཕྱིན་པ་ཡིན་ན་ཆོས་དགོས་མཁོ་མེད་པ་ཞིག་རང་བཞིན་གྱིས་མཐོང་སྟེ།ཆོས་དེ་རང་བཞིན་གྱིས་ཡལ་འགྲོ་གི་རེད་ཅེས་བཤད་འདུགདེ་འདྲ་ཡིན་སྟབས་སློབ་གྲྭའི་ནང་ལ་ཆོས་ཀྱི་སློབ་ཚན་འཇུག་རྒྱུ་རྩ་བ་ཉིད་ནས་ལག་ལེན་འགེལ་གྱི་མ་རེད།དེ་མ་བཀལ་ན་ག་རེ་བྱས་ཀྱང་མིའི་བསམ་བློའི་ནང་ལ་ཡ་རབས་ཀྱི་བསམ་བློ་ཡོང་རྒྱུ་ཤིན་ཏུ་ཁག་པོ་རེད།དཔེར་ན།རྒྱ་མིས་ཁོ་རང་ཚོའི་སྲིད་བྱུས་ནང་ལ་མི་གསོད་རྒྱུ་དང༌།སྡུག་སྦྱོང་གཏོང་རྒྱུའི་ལྟ་བ་གཙོ་བོར་སློབ་སྦྱོང་བྱས་ནས་དུས་ཚོད་བསྐྱལ་ཏེ་མི་མ་རབས་ཀྱི་སྤྱི་ཚོགས་ཤིག་ཆགས་ཡོང་དུས།ད་ཆ་ཡ་རབས་སྤྱོད་བཟང་སྤེལ་དགོས་ཀྱི་འདུགཡ་རབས་སྤྱོད་བཟང་སྤེལ་བའི་ལས་འགུལ་ཡིན་ཟེར་ནས་བོད་ནང་ཟླ་བ་གཅིག་གཉིས་ཚོགས་འདུ་འཚོགས་ཀྱི་འདུགདུས་རྒྱུན་དུ་སྤྱོད་པའི་ཟས་བཅུད་ཀྱིས་མ་འདང་ན།ཉི་མ་གཅིག་གཉིས་ལྟོ་ཆས་བཅུད་ཆེན་པོ་ཟོས་པས་ག་རེ་ཕན་གྱི་རེད་དམ།དུས་རྒྱུན་ལྡན་གྱི་བསམ་བློ་གཏོང་སྟངས་ལ།གསོད་གཏུབ་ཟེར་བ་སོགས་དང༌།ཆགས་སྡང་ལ་ཉམས་ལེན་གྱི་མཐིལ་བྱེད་དགོས་པའི་སློབ་སྦྱོང་སྤྲད་པའི་རྗེས་སུ།དུས་དུས་ལ་ཡ་རབས་སྤྱོད་བཟང་སྤེལ་དགོས་ཞེས་ལབ་ན་གད་མོ་ཤོར་གཞི་རེད།